Diari Oficial de la Generalitat Valenciana


Sumari del DOGV 5965, del 02-03-2009 (2009/2429)

ORDRE de 27 de febrer de 2009, de la Conselleria de Benestar Social, per la qual s'aproven les bases per a la concessió d'ajudes i subvencions per a atenció a persones amb discapacitat o amb malaltia mental i per a la promoció de l'accessibilitat i es fa pública la seua convocatòria per a l'any 2009.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5965

Data del DOGV
:   02-03-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/2429


Data del document
:   27-02-2009

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública
    * ajuda als discapacitats
    * administració local
    * societat sense fins de lucre
    * discapacitat psíquic
    * equipament social
    * senyalització
    * discapacitat
    * servei social
    * prestació social
    * mitjans per a discapacitats
    * suport econòmic

ORDRE de 27 de febrer de 2009, de la Conselleria de Benestar Social, per la qual s'aproven les bases per a la concessió d'ajudes i subvencions per a atenció a persones amb discapacitat o amb malaltia mental i per a la promoció de l'accessibilitat i es fa pública la seua convocatòria per a l'any 2009. [2009/2429]
1. L'article 49 de la Constitució establix com a principi rector de la política social de l'Estat l'obligació dels poders públics de realitzar una política de previsió, tractament, rehabilitació i integració de disminuïts físics, sensorials i psíquics.
L'Estatut d'Autonomia de la Comunitat Valenciana en l'article 10.3 proclama com a principi d'actuació la intervenció en l'àmbit dels drets de les persones amb discapacitat i les seues famílies a la igualtat d'oportunitats, a la integració i a l'accessibilitat universal en qualsevol àmbit de la vida pública, social, educativa o econòmica, i també la participació i protecció de les persones en situació de dependència. Per la seua banda, l'article 13.3 de l'Estatut d'Autonomia de la Comunitat Valenciana establix que les famílies que incloguen persones majors o menors en situació de dependència, o que algun dels seus membres estiga afectat per discapacitat que necessite suports, té dret a una ajuda de la Generalitat en la forma que determine la llei.
En desplegament d'este principi constitucional, i dins de l'àmbit competencial autonòmic, la Generalitat va aprovar la Llei 1/1998, de 5 de maig, d'Accessibilitat i Supressió de Barreres Arquitectòniques, Urbanístiques i de la Comunicació, que té com a objecte garantir l'accessibilitat al medi físic en condicions tendents a la igualtat de totes les persones, siguen quines siguen les seues limitacions i el caràcter permanent o transitori d'estes, i la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, on s'establixen els principis rectors d'actuacions de promoció de l'autonomia, integració i igualtat d'oportunitats. Per la seua banda, la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, establix com a principis rectors de les seues actuacions els de promoció de l'autonomia, integració i igualtat d'oportunitats.
Estos objectius s'han reforçat, com s'ha vist, per l'Estatut d'Autonomia de la Comunitat Valenciana, en considerar l'atenció a la discapacitat i la dependència com un dels àmbits primordials d'actuació de la Generalitat per a garantir plenament els drets socials. Des d'esta perspectiva, tota acció o mesura de foment i millora de les condicions de vida de les persones amb discapacitat, contribuïx a garantir, no sols el dret a la igualtat d'oportunitats, a la integració i a l'accessibilitat, sinó a fer factible l'exercici real i efectiu d'estos drets, en assegurar la seua autonomia personal, potenciar les seues capacitats i la seua participació en la vida social de la comunitat.
2. La intervenció de la Generalitat en este àmbit es duu a terme des de distintes polítiques. Una d'elles, és la participació en el finançament de les actuacions dutes a terme per entitats locals, associacions sense ànim de lucre i particulars, que comprén, a més, distintes manifestacions.
La participació en el manteniment dels centres i servicis d'atenció a les persones amb discapacitat creats i gestionats per entitats socials sense ànim de lucre i de les entitats locals, per al compliment d'objectius assenyalats, es farà d'acord amb les disponibilitats pressupostàries existents, conforme establixen els articles 5.e) i 47 de la Llei 11/2003, de 10d'abril, de la Generalitat, sobre l'Estatut de les Persones amb Discapacitat.
Així mateix, l'article 4.2 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, assenyala que es promourà, per mitjà dels programes i actuacions corresponents, l'accés de les persones amb discapacitat a una vida independent, i un dels objectius primordials serà l'atenció en el medi familiar i social, en la mesura que siga possible, segons recull l'article 29 de l'esmentada llei.
Per la seua destacada importància en la vida diària, s'establixen altres ajudes econòmiques de caràcter personal, a l'empara de l'Estatut de les Persones amb Discapacitat en la Comunitat Valenciana, per a facilitar l'activitat diària de les persones amb mobilitat reduïda, que se sumen a les ajudes públiques destinades a l'atenció residencial per a les persones que necessiten suports amb caràcter temporal o permanent.
Seguint les orientacions expressades, a fi de contribuir a una integració més satisfactòria i eficaç en un entorn social i familiar, s'obri la possibilitat de concedir prestacions econòmiques individualitzades a les persones que estant ingressades en situació de llarga estada en residències de servicis socials o centres específics per a persones amb malaltia mental i estant en condicions de reintegrar-se i portar una vida autònoma amb suports per a prosseguir la seua rehabilitació i desitgen reintegrar-se a la seua llar, opten per viure en acolliment amb la seua família extensa o en allotjament estable amb un suport social.
Els programes d'ajudes per a les persones amb discapacitat tenen com a objectiu primordial facilitar la igualtat d'oportunitats, junt amb la integració i la promoció de l'accessibilitat, a fi d'aconseguir una major autonomia personal i garantir el dret de totes les persones a accedir, amb igualtat de possibilitats, a tots els àmbits de la vida pública i social.
L'actuació autonòmica s'estén, a més, a la participació en el manteniment de programes de servicis socials dirigits a la integració, el foment de la vida autònoma i el desenvolupament integral de les persones amb discapacitat o malaltia mental crònica. Àmbits estos que conformen línies d'intervenció essencials en matèria de promoció de l'autonomia personal.
Igualment és important continuar donant continuïtat als programes de convivència, cooperació i intervenció social, els resultats del qual s'han mostrat fructífers en edicions anteriors.
L'adequada planificació dels recursos disponibles per a assolir els objectius enunciats obliga a l'avaluació prèvia de les iniciatives i programes que es presenten per part de les entitats, d'acord amb els criteris que es determinen en la present ordre, a fi d'identificar i quantificar les necessitats, racionalitzar els recursos disponibles i propiciar una cobertura territorial als diferents sectors de població atesos.
Finalment, la millora dels centres destinats a les persones amb discapacitat perquè els servicis siguen més integradors, i al seu torn estiguen millor integrats, és un principi d'actuació imprescindible a fi de prestar la major atenció a les necessitats i a la situació dels usuaris, d'acord amb les característiques i perfils diferenciats, per a oferir uns recursos adequats i procurar una millora de la qualitat de vida de les persones amb algun tipus de discapacitat.
En virtut d'això, a proposta del director general de Persones amb Discapacitat i Dependència, i fent ús de les facultats que em conferix el Decret 161/2008, de 17 d'octubre, del Consell, pel qual s'aprova el Reglament Orgànic i Funcional de la Conselleria de Benestar Social, i l'article 47.11 del text refós de la Llei d'Hisenda Pública de la Generalitat Valenciana,
ORDENE
TÍTOL I
Disposicions comunes
CAPÍTOL I
Disposicions generals
Article 1. Àmbit d'aplicació
Les presents bases seran aplicables a la concessió de subvencions i ajudes per a l'any 2009 dirigides a l'atenció de les persones amb tot tipus de discapacitat, incloent-hi les persones amb malaltia mental crònica, en l'àmbit territorial de la Comunitat Valenciana, incloses en esta ordre.
Article 2. Objecte
1. La present ordre té com a objecte aprovar les bases reguladores per a la concessió durant l'any 2009 d'ajudes i subvencions, pel procediment de concurrència competitiva, destinades a fomentar els tipus d'actuacions següents:
a) Manteniment i sosteniment de centres d'atenció a persones amb discapacitat.
b) Desenvolupament de programes de servicis socials especialitzats per a persones amb discapacitat.
c) Prestacions econòmiques individuals (PEI)
d) Millora de les condicions d'accessibilitat al medi físic a través de l'eliminació de barreres arquitectòniques, urbanístiques i de la comunicació.
e) Finançament de projectes d'inversions en equipament, reforma i construcció de centres d'atenció a persones amb discapacitat.
2. Per raons d'interés social o humanitari i d'urgència social, en atenció a la concurrència de circumstàncies excepcionals, els òrgans competents per a resoldre ajudes i subvencions podran exceptuar, amb un informe previ tècnic motivat, els requisits, mòduls econòmics o quanties de les ajudes o subvencions establits en la convocatòria, sempre que existisca crèdit pressupostari adequat i suficient.
3. Seran objecte de subvenció únicament les adquisicions o accions efectuades dins de l'any natural.
Article 3. Convocatòria
1. S'aprova la convocatòria de les ajudes i subvencions per a l'any 2009, que es regiran pel que disposen les bases establides en la present ordre.
2. El finançament de les ajudes i subvencions són a càrrec del crèdit i les línies de subvenció consignades en els capítols IV i VII del Programa 313.40 d'Integració Social del Discapacitat de la Generalitat per al 2009.
Article 4. Publicitat
Quan les entitats subvencionades facen publicitat a través de qualsevol mitjà de comunicació, fullet o qualsevol altre mitjà de difusió dels programes que han sigut objecte de subvenció, totalment o parcialment, per mitjà de les ajudes a què es referix esta ordre, faran constar que es tracta d'un programa subvencionat per la Conselleria de Benestar Social de la Generalitat, incorporant-hi, si és el cas, l'emblema oficial de la Generalitat.
Article 5. Despeses de personal
La Conselleria de Benestar Social no assumirà, en cap cas, obligacions derivades de les relacions laborals, professionals o de col·laboració voluntària que mantinguen les entitats que perceben les ajudes o subvencions arreplegades en esta ordre, que seran d'exclusiu compte d'estes.
CAPÍTOL II
Bases generals de la convocatòria
Secció primera
Procediment
Article 6. Termini de presentació de sol·licituds
El termini de presentació de sol·licituds serà d'un mes comptat a partir de l'endemà de la publicació d'esta ordre en el Diari Oficial de la Comunitat Valenciana.
Article 7. Lloc de presentació de sol·licituds
Les sol·licituds d'ajuda o subvenció es presentaran, junt amb la documentació requerida per a cada cas, en les direccions territorials de Benestar Social o en l'ajuntament del municipi on residisca el sol·licitant, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de les especificitats de les ajudes previstes en el títol V d'esta ordre.
- Direcció Territorial de Benestar Social d'Alacant. Rambla de Méndez Núñez, núm. 41. 03871 Alacant
- Direcció Territorial de Benestar Social de Castelló. Avinguda dels Germans Bou, núm. 81. 12196 Castelló de la Plana
- Direcció Territorial de Benestar Social de València. Avinguda del baró de Càrcer, núm. 36. 46563 València
Article 8. Exclusions a la condició de beneficiari
No podran accedir a la condició de beneficiaris les persones o entitats en les quals concórreguen alguna de les circumstàncies assenyalades en l'article 13 de la Llei 38/2003, de 17 de novembre, General de Subvencions, o no es troben al corrent de pagament d'obligacions per reintegrament de subvencions que, si és el cas, se'ls haguera exigit.
Article 9. Sol·licituds
1. La sol·licitud es formalitzarà d'acord amb el model que consta en els annexos d'esta ordre per a cada tipus d'ajuda o subvenció.
2. En la instància de sol·licitud d'ajuda o subvenció, s'aportarà declaració responsable del sol·licitant expressant el compliment de les obligacions derivades de la Llei 38/2003, de 17 de novembre, General de Subvencions, en especial les de reintegrament de subvencions per deutes amb l'administració en el sentit que estes han sigut complides o, si és el cas, que hi manquen, d'acord amb l'article 25 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions.
3. Si és el cas, s'acompanyarà a la sol·licitud l'acreditació d'estar al corrent de les seues obligacions tributàries i davant de la Seguretat Social, d'acord amb el que establix la Llei 38/2003, de 17 de novembre, General de Subvencions, sobre justificació del compliment d'obligacions tributàries i davant de la Seguretat Social pels beneficiaris de subvencions concedides a càrrec dels pressupostos de la Generalitat, sense perjudici d'allò que s'ha establit per a les ajudes concedides a entitats locals.
4. En el cas d'entitats amb 50 treballadors o més, complir amb l'obligació que establixen l'article 38.1 de la Llei 13/1982, de 7 d'abril, d'Integració Social dels Minusvàlids, de tindre contractats almenys un 2 per cent de treballadors amb discapacitat sobre el nombre total de la plantilla, per mitjà de la presentació d'una declaració responsable sobre l'esmentat compliment o, si és el cas, l'exempció de l'esmentada obligació, per estar exonerat per aplicar les mesures alternatives, d'acord amb el Reial Decret 364/2005, de 8 d'abril, de conformitat amb el que disposa l'article 7 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, i la resta de normes d'aplicació.
Article 10. Esmena
Si la sol·licitud d'iniciació no reunix els requisits exigits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en esta ordre i la resta de normes d'aplicació, es requerirà a l'interessat perquè, en un termini de deu dies, esmene les faltes o acompanye els documents preceptius, amb la indicació que si així no ho fa, se'l tindrà per desistit de la seua petició, prèvia resolució que haurà de ser dictada en els termes que preveu l'article 42 de l'esmentada llei de procediment administratiu comú.
Article 11. Informes
L'òrgan competent per a la resolució de l'expedient, a la vista de la documentació que hi ha i de les obligacions que es deriven de la concessió de l'ajuda, podrà demanar els informes d'organismes i entitats que crega oportú, d'acord amb el que es disposa en els articles 82 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i també efectuar les comprovacions que considere convenient sobre l'exactitud de tot això.
Article 12. Certificats telemàtics
Quan l'interessat ho autoritze, els certificats administratius en paper podran ser substituïts per certificats telemàtics o per transmissions de dades.
Article 13. Instrucció
La instrucció del procediment per a la concessió de la subvenció o ajuda correspon a les direccions territorials de Benestar Social, sense perjudici de les especificitats establides en esta ordre, les quals realitzaran d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de resoldre, en els termes que preveu la Llei 38/2003, de 17 de novembre, General de Subvencions.
Article 14. Comissió d'avaluació
1. Les sol·licituds es valoraran per una comissió d'avaluació que es constituirà en cada província, sense perjudici del que disposa el títol V d'esta ordre, que actuarà com a òrgan col·legiat, de conformitat amb el que es preveu en l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i elevarà a l'òrgan competent les corresponents propostes de resolució, d'acord amb la relació prioritzada de beneficiaris.
2. Les comissions de valoració estaran compostes per les persones següents:
a) President: director o directora territorial de Benestar Social de cada província.
b) Vocals:
- Cap d'Àrea de Discapacitat i Promoció de l'Autonomia Personal
- Cap de Servici d'Acció Social
- Els responsables dels servicis de persones amb discapacitat i malaltia mental crònica
- Els responsables de la Secció de Discapacitat i Centres de la Direcció General de Persones amb Discapacitat i Dependència.
- Els tècnics o les tècniques que hagen tramitat els expedients.
c) Secretari: la persona responsable de la secció de persones amb discapacitat de les respectives direccions territorials.
Article 15. Plurianualitat
Les ajudes objecte de la present convocatòria s'atorgaran per resolució. En el cas que estes tinguen caràcter plurianual quedaran condicionades a l'existència de crèdit adequat i suficient en els exercicis futurs.
Article 16. Resolució
Formulada proposta de resolució per les direccions territorials de Benestar Social, el director general de Persones amb Discapacitat i Dependència, per delegació del conseller de Benestar Social, resoldrà sobre la petició de subvenció o ajuda, a excepció de les ajudes i prestacions econòmiques individuals per a les persones amb discapacitat que recull el títol IV d'esta ordre.
Article 17. Termini per a resoldre
1. El termini màxim per a tramitar i notificar les resolucions per a la concessió d'ajudes i subvencions serà de tres mesos, a comptar de la finalització del termini de sol·licitud.
2. Transcorregut el termini establit sense haver-se dictat i notificat resolució expressa, haurà d'entendre's desestimada la sol·licitud, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera i d'Organització de la Generalitat Valenciana.
3. Sense perjudici del que disposa el paràgraf anterior, el sentit desestimatori del silenci administratiu no vincularà l'administració quan es dicte resolució expressa posterior al venciment del termini, d'acord amb el que establix els articles 42.1 i 43.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 18. Quantia de l'ajuda o subvenció
Per a la determinació de l'import de l'ajuda o subvenció es deduiran les aportacions dels usuaris, dels beneficiaris, els sol·licitants, i també qualsevol altres que puguen rebre's per qualsevol altre concepte, tant de caràcter públic com a privat, que vagen dirigides a sufragar totalment o parcialment el cost del servici.
Article 19. Ampliació de la resolució
1. Quan es desestimen totalment o parcialment sol·licituds per falta de consignació pressupostària i després de la finalització del termini de resolució s'incrementen els crèdits destinats a finançar estes ajudes o subvencions, podrà resoldre's en atenció al crèdit disponible, a la vista de la valoració efectuada inicialment.
El termini de resolució i notificació en este supòsit, serà com a màxim de dos mesos comptats a partir de la data de publicació en el Diari Oficial de la Comunitat Valenciana de la resolució del conseller de Benestar Social que done publicitat a l'increment de crèdit.
2. Així mateix, si algun dels beneficiaris renuncia a la subvenció, l'òrgan concedent acordarà, sense necessitat d'una nova convocatòria, la concessió de la subvenció al sol·licitant o sol·licitants següents a aquell en ordre de la seua puntuació, sempre que amb la renúncia per part d'algun dels beneficiaris s'haja alliberat crèdit suficient per a atendre almenys una de les sol·licituds denegades.
Article 20. Vinculació
La concessió d'una ajuda o subvenció a l'empara d'esta ordre no comporta cap obligació per a l'administració de la Generalitat d'adjudicar subvencions o ajudes en posteriors convocatòries, que quedaran condicionades al que s'establisca en estes.
Article 21. Modificació i denegació
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
2. Podrà ser motiu de denegació de noves ajudes o subvencions la nul·la o incorrecta justificació de les concedides en exercicis anteriors.
Article 22. Recursos
1. Les resolucions que es dicten esgoten la via administrativa i en contra podrà interposar-se recurs potestatiu de reposició en el termini d'un mes a comptar des de l'endemà de la seua notificació.
2. Contra la desestimació per silenci administratiu podrà interposar-se enfront de l'acte presumpte idèntic recurs en el termini de tres mesos a comptar des del que haguera finalitzat el termini per a tramitar i resoldre'l.
3. En els anteriors supòsits, l'interessat podrà interposar, directament recurs contenciós administratiu en la forma, termini i condicions fixades en l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, o qualsevol altre recurs que estime pertinent.
4. En el cas que l'entitat sol·licitant fóra una entitat local, caldrà ajustar-se al que disposa l'article 44.1 de la Llei 29/1998, de 13 de juliol, reguladora de la Jurisdicció Contenciosa Administrativa.
Secció segona
Pagament i justificació d'ajudes i subvencions
Article 23. Pagament de les ajudes i subvencions
1. El pagament de les ajudes i subvencions es realitzarà d'acord amb el règim previst en la Llei 17/2008, de 29 de desembre, de Pressupostos de la Generalitat per a l'any 2009, per al pagament dels servicis socials especialitzats o, en absència d'este, amb el règim general previst en l'article 47 bis 1.a) del text refós de la Llei d'Hisenda Pública de la Generalitat Valenciana.
2. La concreció dels percentatges d'ajudes i subvencions es concretarà en la resolució de la Conselleria de Benestar Social, per la qual es determinen els crèdits que han de finançar els servicis socials en el sector de discapacitats o, si és el cas, en la resolució per la qual es concreten estes ajudes i subvencions.
3. El pagament de les ajudes i subvencions s'efectuarà contra presentació per part de la beneficiària de la justificació acreditativa de la despesa efectuada, sense perjudici del que disposa el títol IV d'esta ordre. El pagament podrà realitzar-se de forma única o fraccionada.
Article 24. Justificació d'ajudes i subvencions
El procediment per a realitzar la justificació de les ajudes i subvencions, es completarà amb el que s'establix per als diferents tipus d'ajudes i subvencions.
Article 25. Garanties
Les entitats locals, les entitats sense ànim de lucre, les persones físiques i les seues famílies quedaran exempts de la constitució de garantia, en els termes establits en l'article 47 bis 3.a) del text refós de la Llei d'Hisenda Pública de la Generalitat Valenciana.
Article 26. Comprovació de la despesa
1. Correspon a les direccions territorials de Benestar Social, sense perjudici del que establix el títol V, el control de la despesa objecte de les ajudes i subvencions regulades en la present ordre.
2. Els beneficiaris entregaran, a requeriment d'estes, la documentació precisa segons el tipus d'ajuda o subvenció i tots els documents que siguen necessaris per a justificar les condicions i quantia de la despesa efectuada.
Article 27. Revocació
1. La Direcció General de Persones amb Discapacitat i Dependència podrà resoldre deixant sense efecte o, si és el cas, minorant l'import de la quantitat resolta, quan concórreguen les causes previstes en l'article 37 de la Llei General de Subvencions.
2. El procediment s'iniciarà d'ofici, o a petició raonada de les direccions territorials de Benestar Social, altres òrgans que tinguen atribuïda competències en la matèria, del Servici d'Intervenció, o com a conseqüència de denúncia.
3. La tramitació del procediment garantirà l'audiència a l'interessat.
4. El termini màxim per a resoldre i notificar la resolució procedent serà de dos mesos a comptar des de l'inici de l'expedient de desistiment sense efectes o de minoració.
5. La resolució d'este procediment posarà fi a la via administrativa.
Article 28. Reintegrament
1. El reintegrament de les quantitats indegudament percebudes, i també els interessos de mora des del moment del pagament de la subvenció, tindrà consideració d'ingrés de dret públic.
2. L'interés de mora aplicable en matèria de subvencions serà l'establit en el Decret Legislatiu de 26 de juny de 1991 pel qual s'aprova el text refós de la Llei d'Hisenda Pública de la Generalitat Valenciana.
Secció tercera
Infraccions i sancions
Article 29. Infraccions i sancions
El règim d'infraccions i sancions en relació amb estes subvencions es regirà pel que disposa el títol IV de la Llei 38/2003, de 17 de novembre, General de Subvencions.
TÍTOL II
Bases específiques per a la concessió de subvencions
per al manteniment i sosteniment de centres
d'atenció a persones amb discapacitat
CAPÍTOL I
Disposicions generals
Article 30. Objecte
Les subvencions arreplegades en este capítol tenen com a objecte finançar les despeses de manteniment dels tipus de centres de servicis socials especialitzats següents:
1. Centres d'atenció diürna.
a) Centres d'estimulació precoç o d'atenció primerenca.
b) Centres ocupacionals.
c) Centres de rehabilitació i integració social per a malalts mentals crònics (CRIS).
d) Centres de dia per a persones amb malaltia mental crònica.
e) Centres dependents de les entitats locals, independentment de la seua tipologia.
2. Centres d'atenció residencial.
a) Habitatges tutelats per a persones amb discapacitat.
b) Habitatges tutelats per a persones amb malaltia mental crònica.
3. No podran ser objecte de subvenció els centres que hagen sigut objecte de concert amb la Conselleria de Benestar Social.
Article 31. Sol·licitants
Podran sol·licitar les subvencions per al manteniment de centres:
1. Els representants de les entitats sense ànim de lucre que estiguen inscrites en el Registre de Titulars d'Acció Social, Centres i Servicis de la Conselleria de Benestar Social.
2. Les entitats locals.
Article 32. Règim jurídic dels sol·licitants
Els centres per als quals se sol·licite subvenció hauran de disposar d'autorització de funcionament. En el cas que es trobe en fase de tramitació, hauran d'adequar-se als criteris establits en el Decret 91/2002, de 30 de maig, del Govern Valencià, sobre Registre dels Titulars d'Activitats d'Acció Social, i de Registre i Autorització de Funcionament dels Servicis i Centres d'Acció Social en la Comunitat Valenciana i en les altres establit en la normativa vigent.
Article 33. Obligacions dels sol·licitants
La concessió de la subvenció obliga els seus perceptors, des del moment de la resolució de concessió, a més de les establides en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, i en la Llei 38/2003, de 17 de novembre, General de Subvencions, a les obligacions específiques següents:
a) Comunicar les altes i baixes d'usuaris atesos a la direcció territorial de Benestar Social en un termini màxim de tres dies.
b) Comunicar a la Direcció General de Persones amb Discapacitat i Dependència i a la direcció territorial de Benestar Social corresponent, la sol·licitud i la concessió de tota ajuda per part d'altres organismes públics o privats. Podrà ser causa de minoració i reintegrament de les quantitats indegudament percebudes, l'incompliment d'esta obligació.
c) Complir l'horari d'atenció als usuaris i el calendari laboral anual especificat en el pla d'actuació del centre per a l'exercici en què es concedix l'ajuda.
d) Formalitzar els documents de seguiment tècnic i financer elaborats per la Direcció General de Persones amb Discapacitat i Dependència i assumir les actuacions de control financer que corresponen a la Intervenció General en relació amb la subvenció.
e) No alterar la finalitat de les subvencions i complir amb les obligacions que establix la legislació vigent per als perceptors de fons públics.
f) Facilitar la inspecció i el control de la Conselleria de Benestar Social.
g) Deixar constància expressa de la condició de centre subvencionat per la Generalitat en qualsevol relació amb tercers.
h) Justificar les ajudes concedides dins del termini màxim establit en la present ordre.
i) Atindre's als criteris de coordinació i planificació que establisca la Direcció General per a les Persones amb Discapacitat i Dependència, a fi de racionalitzar i optimitzar l'ús dels recursos disponibles en matèria de servicis socials.
Article 34. Documentació que cal presentar amb la sol·licitud
A la sol·licitud, d'acord amb l'annex I d'esta ordre, degudament emplenada i subscrita pel representant de l'entitat, s'acompanyarà:
1. Fitxa de manteniment de tercers emplenada, segons model oficial.
2. Pla d'actuació per a l'exercici sol·licitat i memòria de les activitats realitzades en l'exercici anterior, especificant el calendari laboral anual i l'horari d'atenció als usuaris del centre.
3. Si és el cas, les tarifes de preus dels servicis del centre, d'acord amb el que establix l'article 59, apartat e), de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, o les aportacions realitzades pels usuaris al cost del servici.
CAPÍTOL II
De la subvenció i la seua justificació
Article 35. Criteris generals de determinació de la subvenció
Tindran dret preferent a les subvencions previstes en este títol les entitats que les tingueren reconegudes durant l'exercici 2008. En este supòsit, l'import de la subvenció es determinarà proporcionalment, d'acord amb la consignació pressupostària existent, atenent al percebut en l'exercici anterior, incrementat, si és el cas, en el mateix percentatge que l'experimentat per la línia pressupostària per a l'exercici 2009, a càrrec de la qual s'abona.
En els altres supòsits, d'acord amb la disponibilitat pressupostària restant, la subvenció es distribuirà proporcionalment entre els sol·licitants que complisquen els requisits establits en esta ordre.
Article 36. Documentació justificativa de la despesa
1. La justificació de la despesa es realitzarà per mitjà de la presentació davant de la direcció territorial de Benestar Social de la documentació necessària per a acreditar el realitzat, havent d'incloure's la següent:
a) Documents acreditatius de la despesa corresponent a la nòmina de treballadors del centre, per mitjà dels documents acreditatius del pagament a la Seguretat Social de les quotes relatives a les cotitzacions socials dels treballadors.
b) Si hi ha persones treballant en el centre en virtut de contractes de prestació de servicis, hauran d'aportar-se les corresponents factures emeses pels esmentats professionals, i també la documentació acreditativa que estos complixen els requisits exigits per la legislació tributària vigent.
2. Les factures acreditatives de la despesa realitzada hauran de reunir els requisits recollits en el Reial Decret 1496/2003, de 28 de novembre, pel qual s'aprova el reglament pel qual es regulen les obligacions de facturació, i es modifica el reglament de l'impost sobre el valor afegit i normativa de desplegament. L'esmentada despesa haurà d'haver sigut realitzada amb anterioritat al 31 de desembre de 2009.
3. La justificació total presentada pel beneficiari haurà de ser, com a mínim, igual a la despesa total estimada del centre o programa objecte de la subvenció.
4. El termini màxim de justificació serà el 15 de gener de 2010.
Article 37 Justificació de la despesa per entitats locals
1. Les entitats locals podran substituir la documentació assenyalada en l'article anterior per certificació expedida per l'interventor local en què consten les quantitats aplicades a la finalitat de la subvenció, amb detall exprés dels diferents conceptes subvencionats, de les unitats i dels imports parcials. Les esmentades quantitats han de trobar-se, almenys, en situació d'obligacions reconegudes, i així haurà de fer-se constar en el certificat.
2. El termini màxim de justificació serà el 15 de gener de 2010.
TÍTOL III
Bases específiques per a la concessió de subvencions
per al desenvolupament de programes de servicis
socials especialitzats per a persones amb discapacitat
Article 38. Objecte
La subvenció estarà destinada a la realització de programes dirigits a satisfer, de forma directa, les necessitats especials de les persones amb discapacitat que viuen en un entorn social i familiar.
Article 39. Tipologia dels programes
Els programes de servicis socials especialitzats per a persones amb discapacitat, podran ser:
1. Programes de respir familiar. Són aquells que faciliten servicis d'estades curtes o temporals a què puguen acudir les famílies amb persones amb algun tipus de discapacitat, a fi de solucionar una situació d'urgència, estrés familiar o esgotament.
2. Programes de prevenció, d'autoajuda i de cooperació social amb persones amb algun tipus de discapacitat. Són els dirigits a la promoció de la vida autònoma amb suports.
3. Programes d'intervenció social en persones amb algun tipus de discapacitat per a l'atenció de situacions i necessitats especials.
4. Programes de convivència. Són els destinats a fomentar la iniciativa social, potenciar l'associacionisme i la integració social de les persones amb algun tipus de discapacitat.
5. Programes d'oci i temps lliure. Són els dirigits a facilitar l'accessibilitat de les persones amb algun tipus de discapacitat a recursos normalitzats o la integració a través de la pràctica d'esport adaptat.
6. Programes de sensibilització. Consistixen en la realització d'activitats de sensibilització social sobre la discapacitat a través de mitjans de comunicació social, publicacions, audiovisuals, realització de jornades i seminaris.
7. Programes de formació i orientació familiar. Són els dirigits a facilitar l'aprenentatge permanent d'habilitats socials de l'entorn familiar de les persones amb algun tipus de discapacitat, i també als propis afectats per la situació de discapacitat.
8. Altres programes que incidisquen en la millora de la qualitat de vida de les persones amb algun tipus de discapacitat.
Article 40. Sol·licitants
Podran sol·licitar les subvencions corresponents per al desenvolupament de programes:
1. Les entitats sense ànim de lucre que estiguen inscrites en el Registre de Titulars d'Acció Social, Centres i Servicis de la Conselleria de Benestar Social.
2. Les entitats locals.
Article 41. Participació en el cost dels programes
1. Les entitats sol·licitants de la subvenció hauran d'especificar la quantitat que aportaran per a la realització de cada programa.
2. Les entitats sense ànim de lucre hauran d'especificar el cost dels programes dirigits a les persones amb algun tipus de discapacitat, que se sufragarà amb fons propis o altres recursos vinculats a l'activitat, que hauran d'acreditar-se en els termes que preveu l'article 30.4 de la Llei 38/2003, de 17 de novembre, General de Subvencions.
3. Les entitats locals hauran de cobrir almenys el 25 per cent del cost dels programes dirigits a persones amb malaltia mental crònica, amb fons propis o altres recursos vinculats a l'activitat, que hauran de ser acreditats en els termes assenyalats.
Article 42. Obligacions dels beneficiaris
Sense perjudici de les obligacions establides en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, i en la Llei 38/2003, de 17 de novembre, General de Subvencions, per a ser perceptores de la subvenció, les entitats beneficiàries estan obligades, de forma específica, a:
a) Ingressar l'import total de les percepcions que generen els programes subvencionats, tant en concepte de subvenció, com d'aportació dels usuaris o participants, en un compte bancari obert exclusivament per als ingressos i pagaments realitzats a càrrec de la subvenció rebuda.
A les entitats sense ànim de lucre que tinguen adaptada la seua comptabilitat al Pla General Comptable i a les entitats locals no els serà aplicable l'obligació assenyalada en el paràgraf anterior.
b) Realitzar l'activitat subvencionada en la forma, condicions i termini establits per a cada programa en la resolució de concessió.
c) Identificar en escrits, anuncis, publicacions, rètols i qualsevol suport, l'activitat com a programa subvencionat per la Conselleria de Benestar Social.
d) Tindre subscrita pòlissa d'assegurança d'accidents i malaltia i de responsabilitat civil a favor del personal que participa en els programes subvencionats, que cobrisca, si és el cas, els sinistres del voluntariat i els que es produïsquen a tercers en l'exercici de les activitats encomanades, d'acord amb el que s'ha exigit en l'article 6.2. c) de la Llei de la Generalitat 4/2001, de 19 de juny, del Voluntariat.
e) Presentar memòria justificativa de la realització de cada programa que és objecte de subvenció, a la finalització d'este i, en tot cas, abans del 15 de gener de 2010.
Article 43. Documentació que cal presentar amb la sol·licitud
Junt amb la sol·licitud, d'acord amb el model de l'annex II d'esta ordre, que podrà incloure fins a un màxim de tres programes, haurà d'acompanyar-se la documentació següent:
1. Fitxa de manteniment de tercers emplenada, segons model oficial.
2. Memòria explicativa dels programes sol·licitats i memòria de les activitats realitzades en l'exercici anterior. El contingut mínim de la memòria haurà d'incloure:
a) Denominació del programa, tipus de programa i beneficiaris.
b) Anàlisi de situació i justificació de la seua necessitat (àmbit geogràfic de la iniciativa, nombre d'usuaris previstos, descripció de les accions que s'han de desenvolupar, complementarietat amb altres recursos).
c) Capacitat de gestió de l'entitat (disponibilitat de locals, recursos materials i professionals, cooperació amb altres institucions).
d) Capacitat financera de l'entitat (pressupost anual de l'entitat, previsió d'ingressos i despeses del programa).
e) Capacitat tècnica (persona responsable del programa i currículum professional).
f) Calendari d'actuacions previst i horari d'atenció als usuaris del programa, si és el cas.
Article 44. Despeses subvencionables
Es consideren despeses subvencionables les despeses generals i de personal per a la realització del programa de servicis socials específic.
Article 45. Criteris de valoració
1. La Direcció General de les Persones amb Discapacitat i Dependència atindrà als criteris de la planificació i racionalització dels recursos i a les disponibilitats pressupostàries per a la concessió de les subvencions, d'acord amb els criteris següents:
a) La qualitat del programa (objectius, metodologia i interés social): fins a 30 punts.
b) Cobertura territorial: fins a 20 punts.
c) Experiència acreditada: fins a 20 punts.
d) Nombre d'usuaris i intensitat de suports: fins a 15 punts.
e) Viabilitat econòmica: fins a 10 punts.
f) Altres: fins a 5 punts.
2. Tindran caràcter prioritari els programes de respir familiar.
Article 46. Procediment de valoració
1. Per a accedir a la subvenció haurà d'obtindre's una puntuació mínima de 33 punts, denegant-se la subvenció a aquells programes que no aconseguixen l'esmentada puntuació.
2. A la vista dels expedients i de l'informe de l'òrgan de valoració, es formularan les propostes de resolució provisional, degudament motivades quant a les accions incloses i la quantia proposada.
Article 47. Determinació de la quantia de la subvenció
1. La quantia de les subvencions per al desenvolupament de programes estarà en funció de la disponibilitat pressupostària.
2. La determinació de cada una de les subvencions es realitzarà en atenció a la puntuació obtinguda, l'import de l'acció objecte de subvenció i de les altres aportacions i ingressos previstos, si és el cas.
3. Els programes de Respir Familiar que consistisquen en servicis d'estades residencials podran subvencionar-se fins a un màxim de 35,00 euros/persona/dia.
Article 48. Documentació justificativa de la despesa
La justificació de la despesa es realitzarà per mitjà de la presentació davant de la direcció territorial de Benestar Social de la documentació necessària per a acreditar el realitzat, que haurà d'incloure la següent:
1. Memòria justificativa i explicativa de la realització de cada programa que és objecte de subvenció, el contingut mínim de la memòria serà el següent:
a) Breu contingut d'actuacions realitzades.
b) Nombre d'usuaris a què va dirigit.
c) Resum econòmic: estat de liquidació del programa desglossat per origen de finançament i per conceptes de despesa.
d) Objectius aconseguits, quantificats i valorats.
2. Documents acreditatius de la despesa corresponent a les despeses del personal que participa en la realització del programa, per mitjà dels documents acreditatius del pagament a la Seguretat Social de les quotes relatives a les cotitzacions socials dels treballadors.
3. Quan existisquen persones que col·laboren en els programes a canvi d'una gratificació, hauran de presentar-se els rebuts justificatius de la despesa, en els quals conste el nom de l'entitat, i el nom, cognoms i DNI de la persona col·laboradora. Així mateix, si hagueren professionals col·laborant en els programes en virtut de contractes de prestació de servicis, hauran d'aportar-se les corresponents factures emeses pels esmentats professionals, i també la documentació acreditativa de què estos complixen els requisits exigits per la legislació tributària vigent.
4. Les factures acreditatives de la despesa realitzada hauran de reunir els requisits arreplegats en el Reial Decret 1496/2003, de 28 de novembre, pel qual s'aprova el reglament pel qual es regulen les obligacions de facturació, i es modifica el reglament de l'impost sobre el valor afegit i la resta de normes d'aplicació.
5. La justificació total presentada pel beneficiari haurà de ser, com a mínim, igual a la despesa total estimada del programa objecte de la subvenció.
6. Les despeses que cal justificar en les subvencions relatives a programes es correspondran sempre amb els continguts dels esmentats programes, no sent admissibles despeses d'actuacions que no estiguen específicament previstes en la descripció dels programes subvencionats.
7. El termini màxim de justificació serà el 15 de gener de 2010.
Article 49. Justificació de la despesa per entitats locals
1. Les entitats locals podran substituir l'esmentada documentació d'acreditació de la despesa per certificat expedit per l'interventor local en què consten les quantitats aplicades a fi de la subvenció amb detall exprés dels diferents conceptes subvencionats, de les unitats i dels imports parcials. Les esmentades quantitats han de trobar-se, almenys, en situació de obligacions reconegudes i així haurà de fer-se constar en el certificat.
2. El termini màxim de justificació serà el 15 de gener de 2010.
TÍTOL IV
Disposicions específiques per a les ajudes i prestacions
econòmiques individuals (PEI) per a les persones
amb discapacitat
CAPÍTOL I
Disposicions generals
Article 50. Objecte
Les ajudes arreplegades en este títol tenen com a objecte participar en el finançament de les ajudes i prestacions econòmiques individuals per al desenvolupament personal o complementàries de suport social, destinades a les persones amb algun tipus de discapacitat.
Article 51. Modalitats
Les ajudes i prestacions econòmiques individuals arreplegades en este títol, podran ser:
1. Ajudes per al desenvolupament personal.
a) PEI ajudes tècniques i productes de suport.
b) PEI ajuda destinades a l'eliminació de barreres arquitectòniques en l'interior de l'habitatge i l'adaptació funcional de la llar.
c) PEI ajuda per a l'adaptació de vehicles.
d) PEI ajuda per a transport.
2. Ajudes complementàries de suport social.
a) PEI ajuda per a atenció especialitzada en centres residencials.
Article 52. Sol·licitants
1. Les ajudes per al desenvolupament personal i complementàries per a l'atenció especialitzada podran ser sol·licitades per persones afectades per algun tipus de discapacitat o pel seu representant legal, d'acord amb el model de l'annex III d'esta ordre.
2. Els interessats podran sol·licitar ajudes i prestacions econòmiques individualitzades com a màxim per a dos conceptes subvencionables.
Article 53. Termini de justificació de les ajudes
1. El termini màxim de presentació de la justificació d'ajudes per al desenvolupament personal finalitzarà el dia 20 de desembre de l'any 2009.
2. El termini màxim de presentació de la justificació d'ajudes complementàries i de suport social finalitzarà el dia 20 de desembre de l'any 2009, i és necessari presentar la documentació justificativa corresponent al període comprés del 21 al 31 de desembre, abans del 15 de gener de 2010.
Article 54. Determinació de la quantia màxima de l'ajuda
La quantia màxima de l'ajuda no podrà ser superior al cost de l'acció ni superar els mòduls econòmics màxims següents:
Ajudes tècniques i productes de suport Quantitat màxima
1. Cadires de rodes amb motor elèctric 2.000 euros
2. Grua hidràulica / elèctrica 1.300 euros
3. Audífons 1.100 euros
4. Altres productes i ajudes tècniques 1.500 euros
Ajudes para adaptacions en la llar i supressió
de barreres en l'interior d'habitatges
1. Adaptacions en el lavabo 2.800 euros
2. Eliminació de barreres en l'interior
de l'habitatge 4.000 euros
Adaptació de vehicle de motor 1.500 euros
Ajuda al transport (còmput anual) 600 euros
Article 55. Criteris de prioritat
En el cas d'ajudes tècniques que hagen sigut prescrites a una persona que es troba valorada en situació de dependència amb grau III, nivells 2 i 1, o grau II, nivells 2 i 1 se subvencionarà fins al 80% del cost total de l'acció, prorratejant-se l'import entre els beneficiaris, d'acord amb les disponibilitats pressupostàries.

\* \* \* \* \*
Article 56. Criteris d'adjudicació de les ajudes de desenvolupament personal
1. En els casos de persones valorades en situació de dependència no incloses en l'article anterior, i en els que no haja sigut valorada la situació de dependència de la persona amb discapacitat, la prioritat i la quantia de la subvenció es determinarà d'acord amb la puntuació obtinguda per les sol·licituds conforme al barem següent:
a) Situació econòmica
La situació econòmica serà ponderada tenint en compte la renda per càpita anual, resultant de dividir els recursos econòmics de la unitat familiar pel nombre dels seus membres, d'acord amb la taula següent:
A l'efecte de la present ordre, constituïxen modalitats d'unitat familiar la integrada pels cònjuges no separats legalment o la formada pels membres d'una unió de fet i, si n'hi ha, els fills i altres descendents en què concórreguen les circumstàncies següents:
1. Que siguen fadrins i convisquen amb els estos.
a) Que no hagen complit 24 anys d'edat el 31 de desembre de 2008, llevat que siguen persones amb un grau de discapacitat igual o superior al 33 per cent, i, en este cas, no hi haurà límit d'edat.

\* \* \* \* \*

\* \* \* \* \*
b) Situació personal en funció de la discapacitat o situació de dependència, segons tinga reconegut (fins a un màxim de 30 punts).
c) Situació personal del sol·licitant en relació amb l'entorn familiar i social (fins a un màxim de 20 punts).
2. En cas de coincidir la puntuació obtinguda per dos o més sol·licituds, les ajudes seran adjudicades atenent el criteri de menor nivell de renda, i en cas persistir, per trobar-se en el mateix grup de nivell de renda, l'ordre de prioritat serà el corresponent a la data de registre d'entrada de la sol·licitud en l'òrgan competent per a resoldre.
3. El percentatge de l'ajuda a concedir serà el següent:
90 o més punts 80%
85 a 89 punts 75%
80 a 84 punts 70%
75 a 79 punts 65%
70 a 74 punts 60%
65 a 69 punts 55%
60 a 64 punts 50%
Article 57. Criteris de denegació
En el cas que la sol·licitud, una vegada baremada, no aconseguisca la puntuació mínima de 60 punts, esta serà denegada.
Així mateix es dictarà una resolució denegatòria de l'ajuda sempre que la renda per càpita familiar siga superior a les quantitats indicades en l'article 56.1. a) i l'acció no tinga la prioritat establida en l'article 55.
Article 58. Exclusions i incompatibilitats
Queden excloses de les ajudes per al desenvolupament personal:
a) Les actuacions que siguen objecte d'ajuda de competència institucional d'altres organismes públics.
b) Les actuacions que hagen sigut subvencionades, pel mateix concepte, per altres organismes.
c) Aquelles eines i elements informàtics que faciliten la comunicació a la persones amb discapacitat, que s'inclouen en el títol V de la present ordre.
CAPÍTOL II
Ajudes per al desenvolupament personal
Article 59. Objecte i tipus d'ajudes
1. Constituïxen l'objecte de les ajudes per al desenvolupament personal les mesures dirigides a facilitar l'autonomia personal a persones amb problemes motors o sensorials, propiciant el manteniment en el propi entorn familiar i social, incrementant la seua autonomia i afavorint les seues relacions i la integració en la societat.
2. Les ajudes previstes en este capítol tenen caràcter subsidiari respecte d'altres que puguen rebre's.
Article 60. Sistema de pagament
1. L'abonament de les ajudes es realitzarà d'acord amb el que disposa la normativa d'aplicació. Les direccions territorials de Benestar Social desenvoluparan les actuacions oportunes per a l'aprovació de la despesa, prèvia presentació de les factures i dels oportuns justificants.
2. L'abonament de les ajudes es realitzarà per mitjà de transferència bancària al compte designat pel beneficiari d'esta, per a la qual cosa haurà d'emplenar la fitxa de manteniment de tercer.
Les ajudes econòmiques instituïdes a favor de les persones físiques estan exonerades de l'exigència d'acreditació d'estar al corrent de les seues obligacions tributàries i davant de la Seguretat Social, conforme al que es preveu en l'Ordre de 30 de maig de 1996, de la Conselleria d'Economia, Hisenda i Ocupació.
Article 61. Beneficiaris
Els beneficiaris de les ajudes, sense perjudici de les especificitats establides en este capítol, hauran de reunir amb anterioritat a la publicació de l'ordre els requisits següents:
1. Tindre reconeguda la condició legal de persona amb discapacitat o en situació de dependència, o bé estar en fase de ser reconeguda l'esmentada condició amb la documentació completa, sense que es trobe paralitzat l'expedient per causa imputable a l'interessat.
2. Tindre la seua residència legal en un domicili siti en un municipi de la Comunitat Valenciana.
3. Ser menor de 65 anys.
4. Que existisquen deficiències de caràcter motor o sensorial en el sol·licitant que suposen una pèrdua d'autonomia, li impedisquen o dificulten la seua mobilitat o comunicació a través de mitjans normals.
5. Idoneïtat de l'actuació o ajuda sol·licitada per a cobrir la necessitat que planteja el sol·licitant, que haurà de ser avaluada per l'òrgan instructor.
6. No haver obtingut ajuda pel mateix concepte en els últims 5 anys.
Article 62. Documentació que ha d'acompanyar-se a la sol·licitud
La sol·licitud es presentarà subscrita pel beneficiari o el seu representant degudament emplenada, a la qual, sense perjudici de les especificitats establides per a cada tipus d'ajuda, s'acompanyarà:
1. Fotocòpia del DNI del sol·licitant o del seu legal representant i fotocòpia del llibre de família.
2. En els supòsits d'incapacitat declarada judicialment s'acompanyarà fotocòpia de la resolució judicial de designació de tutor o curador.
3. Quan es tracte de menors amb discapacitat, a la sol·licitud s'acompanyarà una declaració de conformitat per part dels que posseïsquen la seua representació.
4. Declaració de l'impost sobre la renda de les persones físiques corresponent a l'últim exercici econòmic per al qual haja finalitzat el termini de presentació d'este impost.
En cas d'estar exempt de l'obligació de presentar la declaració del IRPF, el sol·licitant haurà de presentar certificat negatiu de l'Agència Estatal de l'administració Tributària i justificants de tots els ingressos provinents de sous, rendes, propietats, interessos bancaris i pensions o ajudes atorgades per institucions públiques o privades a qualsevol dels membres de la unitat familiar.
5. Pressupost detallat de l'acció per a la qual se sol·licita ajuda.
6. Informe social en què es justifique la necessitat l'actuació objecte de l'ajuda, indicant la seua repercussió i la situació personal, familiar i social.
Secció primera
Ajudes tècniques i productes de suport
Article 63. Ajudes tècniques i productes de suport
1. Són ajudes tècniques els mitjans, instruments o sistemes especialment fabricats o disponibles en el mercat, utilitzats per una persona amb discapacitat, per a previndre, compensar, mitigar o neutralitzar la seua mobilitat reduïda o limitació sensorial.
2. Comprén aquelles mesures, productes de suport i útils necessaris per a la vida ordinària que estiguen directament relacionades amb la pèrdua d'autonomia física o sensorial del sol·licitant.
3. Únicament seran objecte de subvenció els elements que tinguen la condició d'adaptats i, en general, qualsevol altre mitjà o instrument que facilite o elimine les barreres de comunicació.
Secció segona
Ajudes a l'eliminació de barreres arquitectòniques en l'interior
de l'habitatge i l'adaptació funcional de la llar
Article 64. Ajudes destinades a l'eliminació de barreres arquitectòniques en l'interior de l'habitatge i l'adaptació funcional de la llar
1. Les ajudes destinades a l'eliminació de barreres arquitectòniques en l'interior de l'habitatge i l'adaptació funcional de la llar comprenen les transformacions o reformes que contribuïsquen a evitar els obstacles i a facilitar la mobilitat en l'habitatge de la persona amb discapacitat, per a eliminar les barreres arquitectòniques existents i aquelles mesures destinades a l'adaptació funcional de la llar.
2. Només se subvencionaran aquelles unitats d'obra i instal·lacions necessàries per a eliminar les barreres arquitectòniques, excloent-ne qualsevol altra unitat d'obra o instal·lació que no tinga relació amb la supressió de barreres o millora de l'accessibilitat.
Article 65. Documentació complementària per a eliminació de barreres arquitectòniques i l'adaptació funcional de la llar
Junt amb la documentació requerida amb caràcter general, serà necessari aportar, per a la modalitat d'eliminació de barreres arquitectòniques i l'adaptació funcional de la llar, la següent:
a) Justificació de la propietat de l'habitatge o l'autorització del propietari per a realitzar les reformes.
b) Llicència municipal d'obra, si és el cas.
Secció tercera
Ajudes per a l'adaptació de vehicles
Article 66. Ajudes per a l'adaptació de vehicles
Les ajudes per a l'adaptació de vehicles comprenen les mesures destinades a facilitar els desplaçaments de les persones amb mobilitat reduïda per mitjans propis i autònoms, per mitjà de l'adaptació de vehicles de motor.
Article 67. Documentació complementària per a adaptació de vehicles de motor
Junt amb la documentació requerida amb caràcter general en l'article 62, serà necessari aportar, per a la modalitat d'adaptació d'un vehicle de motor, la següent:
a) Presentació del permís de circulació, i ha d'ajustar-se l'adaptació que se sol·licita a allò que s'ha estipulat en el mateix.
b) Garantir, per mitjà de declaració responsable, l'afectació del vehicle al seu ús exclusiu i privat durant un període mínim de 6 anys.
Secció quarta
Prestació econòmica individualitzada d'ajuda per al transport
Article 68. Objecte
L'objecte de la prestació econòmica individualitzada d'ajuda per al transport és contribuir a compensar la despesa de desplaçament d'aquelles persones que no poden utilitzar els mitjans de transport públic i no tenen vehicle propi adaptat per a poder acudir a centres d'atenció especialitzada, realitzar activitats de rehabilitació, de recuperació professional o altres d'anàlogues.
Article 69. Finalitat
La finalitat de la prestació econòmica individualitzada d'ajuda per al transport és atendre les necessitats mobilitat de les persones amb mobilitat reduïda que han de desplaçar-se en taxi adaptat o vehicle accessible d'un tercer per a poder desenvolupar una vida activa.
Article 70. Beneficiaris
Els beneficiaris de les ajudes hauran de reunir els requisits següents:
a) Tindre una edat mínima de 16 anys i màxima de 65.
b) Tindre reconeguda la condició de persona amb discapacitat amb mobilitat reduïda.
c) No trobar-se impossibilitat per a efectuar desplaçaments fora del seu domicili habitual.
d) No estar comprés en el camp d'aplicació del sistema de la Seguretat Social per no desenvolupar activitat laboral, ni superar el nivell de recursos econòmics personals de 9.304 euros en còmput anual. Per al seu càlcul es tindran en compte exclusivament els ingressos personals.
e) Que s'acredite la necessitat esta ajuda, per no disposar de vehicle propi ni poder utilitzar els mitjans convencionals de transport públics existents, per al seu accés als centres de dia, servicis d'integració social o altres centres o servicis, degudament justificats, que puga requerir.
Article 71. Compatibilitats
La prestació econòmica individualitzada d'ajuda per al transport és compatible i, si és el cas, complementària amb la prestació d'assistent personal, en cas de persones amb gran dependència que tinguen reconeguda esta prestació econòmica.
Article 72. Incompatibilitats
a) La prestació econòmica individualitzada d'ajuda per al transport és incompatible amb el Bo d'Atenció a Persones amb Discapacitat (BONAD), i també amb la condició d'usuari de places d'atenció residencial.
b) Si el sol·licitant és usuari de centre d'atenció diürna, este no haurà de disposar de servici de transport subvencionat.
c) En el cas de sol·licitants l'ajuntament del qual tinga implantat un programa d'ajudes bo taxi, es realitzarà un estudi singularitzat dels requisits exigits per cada normativa, per a afavorir al nombre més gran de beneficiaris.
d) En tot cas, el subsidi de mobilitat i compensació per despesa de transport (LISMI).
Article 73. Criteris de valoració
1. L'adjudicació de les ajudes s'ajustarà als criteris següents:
a) Situació personal, familiar i social. Fins a un màxim de 50 punts.
Es valoraran les condicions de mancances de la persona i el seu entorn familiar, i també els factors socials i d'esgotament d'altres recursos públics alternatius.
b) Situació econòmica. Fins a un màxim de 50 punts.
Es valorarà la renda personal del sol·licitant, corresponent la major puntuació a les rendes menors.
2. L'obtenció de l'ajuda quedarà condicionada a l'obtenció d'un mínim de 33 punts.
Article 74. Prioritat
Amb excepció de la regla general establida en els articles 55 i 56, es concedirà l'ajuda econòmica a les sol·licituds que reunisquen tots els requisits per a la seua concessió, d'acord amb els criteris i ordre de prioritats següents:
a) Tindran prioritat per a la concessió d'estes ajudes les persones amb discapacitat amb vida autònoma que viuen soles, pertanyen a una família monoparental, en què existisca un altre membre amb discapacitat o a una família nombrosa.
b) La resta de les ajudes individuals es concediran, d'acord amb la finalitat d'estes, d'acord amb els criteris assenyalats en esta secció, fins a esgotar el crèdit assignat a estes ajudes.
Article 75. Quantia màxima de l'ajuda
L'import mensual d'estes ajudes no podrà superar la quantitat de 50 euros mensuals, pels mesos que s'establisca.
CAPÍTOL III
Bases específiques per a la concessió d'ajudes
complementàries i de suport social
Secció única
Ajudes per a l'atenció especialitzada en centres residencials
Article 76. Objecte
Les ajudes complementàries per a l'atenció especialitzada són prestacions econòmiques individualitzades que es concedixen amb caràcter de subvenció personal i finalista per a atendre les necessitats del sol·licitant que requerix l'atenció assistencial.
Article 77. Sol·licitants
Les ajudes d'atenció complementària per a l'atenció especialitzada podran ser sol·licitades per les persones afectades per algun tipus de discapacitat, que es troben en situació de necessitat i no tinguen recursos econòmics suficients, que els impedisca fer front al preu d'un servici d'atenció residencial especialitzada, o pel seu representant legal o, si és el cas, guardador de fet.
Article 78. Requisits dels beneficiaris
Els beneficiaris de les ajudes hauran de reunir amb anterioritat a la publicació d'esta ordre els requisits següents:
a) Ser menor de 65 anys.
b) Haver sol·licitat plaça en residència pública.
c) Tindre reconeguda la condició legal de persona amb discapacitat o en situació de dependència, o bé estar en fase de ser reconeguda l'esmentada condició amb la documentació completa, sense que es trobe paralitzat l'expedient per causa imputable a l'interessat.
d) Estar afectat per una discapacitat que dificulte la seua integració social, o bé no tindre domicili o tindre una situació familiar greu que impedisca l'atenció de l'individu que, per les seues característiques personals, no pot desenvolupar una vida autònoma.
e) Tindre establida la urgència i necessitat de l'ajuda per mitjà dels informes corresponents.
Article 79. Documentació
A la sol·licitud s'acompanyarà la documentació següent:
a) Fotocòpia del document que acredite la sol·licitud de plaça en un centre públic.
b) informes medicopsiquiàtrics o socials, emesos per òrgan competent, en els que es determine la urgència i necessitat de l'ajuda.
c) Declaració de l'impost sobre la renda de les persones físiques corresponent a l'últim exercici. En cas d'estar exempt de l'obligació de presentar la declaració de l'impost sobre la renda de les persones físiques, el sol·licitant haurà de presentar certificat negatiu de l'Agència Estatal de l'administració Tributària i justificants de tots els ingressos provinents de sous, rendes, propietats, interessos bancaris i pensions o ajudes atorgades per institucions públiques o privades al sol·licitant, i també les pensions o ajudes percebudes pels familiars com a conseqüència de la discapacitat del sol·licitant.
d) Certificat de la direcció de la residència on pretenga ingressar, degudament autoritzat, en el qual conste l'existència de plaça i el seu cost mensual.
En cas d'estar ja ingressat, s'aportarà un certificat en què figure la data d'ingrés i el cost mensual de la plaça.
e) Fotocòpia del document nacional d'identitat de l'usuari o del seu legal representant o, si és el cas, guardador de fet.
f) En els supòsits d'incapacitat declarada judicialment s'acompanyarà fotocòpia de la resolució judicial de nomenament de tutor o curador.
g) En els supòsits de menors amb discapacitat, majors de 16 anys, s'acompanyarà fotocòpia de llibre de família junt amb la declaració de conformitat per part dels que posseïsquen la seua representació.
Article 80. Renovació
En el cas de renovació d'ajudes a persones beneficiàries d'ajudes d'atenció institucionalitzada, que necessiten una ajuda complementària per a garantir la continuïtat del servici, esta se sol·licitarà d'acord amb el model oficial, degudament emplenat i subscrit per l'usuari, el seu representant legal o guardador de fet, a què s'acompanyarà la documentació següent:
a) informes medicopsiquiàtrics o socials emesos per òrgan competent, en els quals es determine la necessitat de l'ajuda.
b) Declaració de l'impost sobre la renda de les persones físiques corresponent a l'últim exercici. En cas d'estar exempt de l'obligació de presentar la declaració de l'impost sobre la renda de les persones físiques, el sol·licitant haurà de presentar certificat negatiu de l'Agència Estatal de l'administració Tributària i justificants de tots els ingressos provinents de sous, rendes, propietats, interessos bancaris i pensions o ajudes atorgades per institucions públiques o privades al sol·licitant, i també les pensions o ajudes percebudes pels familiars com a conseqüència de la discapacitat del sol·licitant.
c) Certificat de la direcció de la residència on pretenga ingressar, degudament autoritzat, en el qual conste l'existència de plaça i el seu cost mensual.
En cas d'estar ja ingressat, s'aportarà un certificat en què figure la data d'ingrés i el cost mensual de la plaça.
d) En el cas de persones amb malaltia mental crònica, la continuïtat ha d'estar prescrita per informe mèdic psiquiàtric de la Unitat de Salut Mental que intervé en el seguiment i manteniment d'un programa assistencial específic de rehabilitació.
Article 81. Criteris de valoració
1. Com a excepció a la regla general establida en els articles 55 i 56 d'esta ordre, s'aplicaran els criteris següents:
a) Situació personal, familiar i social. Fins a un màxim de 50 punts.
Es valoraran les condicions de mancances de la persona i el seu entorn familiar (absència de membres responsables de la unitat familiar, causes que dificulten o impedixen l'atenció en este àmbit, carència d'allotjament, etc.), i també els factors socials i d'esgotament d'altres recursos públics alternatius.
Es valorarà la temporalitat de les estades, en especial en el cas de persones ingressades en centres específics de malalts mentals, i també l'existència d'un pla de reintegració familiar per vacances, eixides o estades de caps de setmana.
b) Situació econòmica. Fins a un màxim de 50 punts.
Es valorarà la renda personal del sol·licitant, corresponent la major puntuació a les rendes menors.
2. L'obtenció de l'ajuda quedarà condicionada a l'obtenció d'un mínim de 33 punts.
Article 82. Prioritats
No obstant el que disposa l'article anterior, s'aplicarà el següent règim de prioritats:
a) Tindran dret preferent a una ajuda econòmica complementària les persones amb discapacitat o amb malaltia mental crònica que tinguen reconeguda la seua situació de dependència en grau i nivell d'atenció en vigor, si es troben ja ingressades o tenen reserva de plaça en centre de titularitat privat degudament autoritzat, i es troben pendents d'aprovació del programa individual d'atenció.
b) Així mateix, tindran prioritat les persones que hagen sigut beneficiàries de l'ajuda complementària el 2008, que es troben ingressades en algun centre d'atenció residencial específic a data 1 de gener de 2009, sempre que s'acredite la necessitat de continuació d'atenció especialitzada.
c) Igualment, la cobertura de les necessitats de persones en situació de desemparament, abandó o extrema necessitat que requerisquen especial protecció.
Article 83. Quantia màxima de les ajudes
1. La quantia màxima de l'ajuda d'atenció complementària serà de 1.400 euros mensuals. L'import d'esta no podrà ser superior al cost del servici sumada l'aportació exigible, si és el cas, al beneficiari, ni superar els mòduls econòmic màxims per a l'internament en centres residencials.
2. En tot cas, l'aportació dels beneficiaris per a una plaça residencial serà del 75 per cent, almenys, dels seus ingressos nets anuals, garantint al beneficiari per a les seues despeses de lliure disposició una quantitat mínima de 150 euros mensuals.
3. Per a la determinació de l'ajuda a concedir s'efectuarà atenent, dins dels límits assenyalats, la naturalesa complementària d'estes ajudes, la situació de necessitat i les disponibilitats pressupostàries globals per a atendre este tipus d'ajudes.
Article 84. Cessació de l'ajuda complementària
Si després de la concessió de l'ajuda s'adjudica al beneficiari una plaça en un centre públic, concertat o subvencionat, se li concedira una prestació pública vinculada a l'adquisició de servici o opta per un altre tipus de prestació econòmica per a la seua atenció en l'entorn familiar, l'ajuda es deixarà sense efecte per desaparició del fet que va donar lloc a la seua concessió o, si és el cas, es procedirà a la seua modificació.
Article 85. Abonament i justificació
El pagament de les ajudes complementàries es realitzarà d'acord amb la normativa d'aplicació, i les direccions territorials de Benestar Social hauran de desenvolupar les actuacions oportunes per a l'aprovació de la despesa, prèvia presentació de les factures i dels oportuns justificants.
TÍTOL V
Ajudes per a la millora de les condicions d'accessibilitat
al medi físic, a través de l'eliminació de barreres
arquitectòniques, urbanístiques i de la comunicació
Article 86. Objecte
L'objecte d'esta ajuda és el finançament de les despeses derivades de l'eliminació de barreres arquitectòniques, urbanístiques i de la comunicació que faciliten a totes les persones l'accessibilitat als espais existents amb anterioritat al dia 24 de juny de 2004, i edificis de pública concurrència existents amb anterioritat al dia 9 de juny de 2004, i també l'elaboració de plans específics d'actuació per a l'accessibilitat en els municipis i l'adaptació de les platges que permeten el seu ús i gaudi per part de tots els ciutadans.
Article 87. Lloc de presentació de sol·licituds
Les sol·licituds d'ajuda, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es presentaran, junt amb la documentació requerida, en el registre de la Direcció General de Persones amb Discapacitat i Dependència.
Article 88. Comissió d'avaluació
1. Les sol·licituds es valoraran per una comissió d'avaluació, d'àmbit territorial autonòmic, que es constituirà en la Direcció General de Persones amb Discapacitat i Dependència, que actuarà com a òrgan col·legiat, de conformitat amb el que preveu l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i elevarà a l'òrgan competent les corresponents propostes de resolució, d'acord amb la relació prioritzada de beneficiaris.
2. Les comissions de valoració estaran compostes per les persones següents:
a) President: cap d'Àrea de Discapacitat i Promoció de l'Autonomia Personal.
b) Vocals:
- Cap de Servici d'Accessibilitat i Eliminació de Barreres Arquitectòniques.
- Caps de les seccions de discapacitats de les direccions territorials de Benestar Social.
- Tècnic del Servici d'Accessibilitat i Eliminació de Barreres Arquitectòniques que haja participat en la instrucció dels expedients.
c) Secretari: un tècnic de la Direcció General de Persones amb Discapacitat i Dependència, que actuarà amb veu i vot.
Article 89. Criteris per a la concessió d'ajudes
Les ajudes arreplegades en este títol es concediran d'acord amb l'ordre de prioritats següent:
1. Actuacions incloses en un pla específic d'actuació per a l'accessibilitat, subvencionat per la Conselleria de Benestar Social.
2. Ajudes destinades a l'adaptació de parcs i jardins.
3. Projectes que suposen un impacte directe en l'entorn social.
Article 90. Àmbit
L'eliminació de barreres fa referència als àmbits següents:
a) Urbanístic: vies, espais, jardins i elements d'ús públic.
b) Arquitectònic: edificis de titularitat pública o privada destinats a una activitat de pública concurrència.
c) de la comunicació: establiment de mecanismes i alternatives tècniques que facen accessibles els sistemes de comunicació i senyalització en els àmbits anteriors.
Article 91. Adaptació d'espais i edificis
L'adaptació dels espais i edificis pot dur-se a terme a través d'obres que reformen l'existent o per mitjà d'equipaments que, millorant les infraestructures, faciliten el seu ús. Estes adaptacions hauran d'ajustar-se, en tot cas, als paràmetres d'accessibilitat establits en el Decret 39/2004, de 5 de març, del Consell de la Generalitat, pel qual es desenvolupa la Llei 1/1998, de 5 de maig, de la Generalitat, en matèria d'accessibilitat en l'edificació de pública concurrència i en el medi urbà, i la resta de normes d'aplicació.
Article 92. Plans específics d'accessibilitat en municipis
Els plans específics d'actuació per a l'accessibilitat en els municipis estan referits a l'elaboració d'estudis que posen de manifest la necessitat actuacions encaminades a l'adaptació a la normativa vigent en matèria d'accessibilitat de les vies públiques, parcs i la resta d'espais d'ús públic, i també en edificis públics, aportant solucions.
Article 93. Platges accessibles
Les adaptacions de les platges comprenen totes les actuacions que permeten el seu ús i gaudi per part de les persones amb mobilitat reduïda: aparcaments, guals, passarel·les, instal·lacions i ajudes tècniques per al bany.
Article 94. Beneficiaris
1. Podran beneficiar-se d'estes ajudes, les persones físiques i jurídiques, de caràcter públic o privat, amb finalitat de lucre o sense finalitat de lucre, que desitgen dur a terme l'eliminació de barreres en els aspectes reflectits en els articles anteriors.
2. Les ajudes per a elaboració de plans d'actuació i adaptació de les platges aniran dirigides exclusivament a corporacions locals.
Article 95. Projectes
Els projectes tècnics referits a les sol·licituds d'ajudes que es recull en este títol, a excepció dels plans específics d'actuació, se sotmetrà a informe de l'Oficina Tècnica de Projectes i Obres de la Conselleria de Benestar Social.
Article 96. Exclusions i denegacions
1. Queden expressament exclosos d'esta convocatòria:
a) Edificis i espais de titularitat pública dependents de les administracions central i autonòmica.
b) Edificis corresponents a centres que han de regir-se pel Decret 91/2002, de 30 de maig, del Govern Valencià, sobre Registre dels Titulars d'Activitats d'acció social, i de Registre i Autorització de Funcionament dels Servicis i Centres d'Acció Social, en la Comunitat Valenciana.
c) Actuacions realitzades amb anterioritat a la publicació de la present ordre.
d) Actuacions que per la seua naturalesa puguen ser objecte d'atenció per altres organismes públics.
e) Actuacions de caràcter integral, a excepció de les d'eliminació de barreres incloses en esta ordre.
f) Projectes parcials de reforma que no garantisquen l'accessibilitat a tot l'edifici, fins i tot a les zones que no estiguen afectades pel projecte, o adquisició d'equipament per a edificis o espais que no reunisquen tots els requisits d'accessibilitat, incloses les barreres de la comunicació.
g) Les adaptacions en jardins o vies públiques que no garantisquen una continuïtat en l'itinerari o que l'adequació projectada no siga la més convenient.
h) Centres escolars en què s'impartisca ensenyament regulat.
i) Actuacions sobre un immoble motivades per canvi del seu ús.
j) Les parts d'edificis de les entitats locals destinats a l'ús administratiu.
k) Centres d'atenció sanitària.
CAPÍTOL I
Procediment
Secció primera
Iniciació del procediment
Article 97. Iniciació
La iniciació del procediment es realitzarà a petició de l'interessat, d'acord amb el model arreplegat en l'annex IV d'esta ordre, a la qual s'acompanyarà la documentació que s'assenyala en els articles següents.
Article 98. Documentació. Ajudes per a l'eliminació de barreres. Entitats locals
Quan el sol·licitant de l'ajuda per a l'eliminació de barreres siga una entitat local, a la sol·licitud s'acompanyarà:
1. Model de manteniment de tercers degudament emplenat.
2. Acord de l'entitat local o òrgan competent en virtut del qual s'acorda sol·licitar l'ajuda i aprova el projecte per a dur a terme les reformes objecte de subvenció o l'adquisició de l'equipament.
3. Declaració responsable o certificat del representant de l'entitat en què conste la data de construcció de l'edifici, espai urbà, parc o jardí i, si és el cas, les de totes les obres de reforma.
4. Nota simple acreditativa del registre de la propietat del domini i la resta de drets reals sobre l'immoble objecte de l'ajuda.
5. En el cas d'adquisició d'equipament, pressupost detallat de l'equipament objecte de sol·licitud, amb memòria justificativa de la necessitat.
6. Projecte d'obra redactat per tècnic competent.
Article 99. Documentació. Ajudes per a l'eliminació de barreres. Altres persones físiques o jurídiques
En el cas que el sol·licitant de l'ajuda siga una persona física o jurídica, haurà d'aportar:
a) Llicència d'obres, si és el cas.
b) Títol de propietat de l'edifici o, si no n'hi ha, autorització escrita del propietari o de l'òrgan de govern, si és el cas, en la qual conste l'autorització o acord per a realitzar les obres d'adaptació. Quan el sol·licitant posseïsca la possessió de l'edifici en qualitat d'arrendatari, haurà d'aportar una còpia compulsada del contracte d'arrendament, que haurà de tindre una durada mínima de 10 anys.
c) Si el bé pertany a més d'un titular, s'acreditarà per escrit el consentiment de tots ells, i també el compromís d'assumir les obligacions imposades per esta ordre als beneficiaris de subvencions.
d) Model de manteniment de tercers degudament emplenat.
e) Nota simple acreditativa del registre de la propietat del domini i la resta de drets reals sobre l'immoble objecte de l'ajuda.
f) En el cas d'adquisició d'equipament, pressupost detallat de l'equipament objecte de sol·licitud, amb memòria justificativa de la necessitat.
g) Projecte d'obra redactat per tècnic competent.
Article 100. Documentació. Ajudes per a plans específics d'actuació
Per als plans específics d'actuació s'adjuntarà la documentació següent:
a) Model de manteniment de tercers degudament emplenat.
b) Acord de la corporació local pel qual s'aprova sol·licitar ajuda a la Conselleria de Benestar Social per a esta finalitat.
c) Certificat del representant de l'entitat en què conste la inexistència de pla específic d'actuació per a l'accessibilitat en el municipi.
d) Pressupost del cost de l'elaboració del pla.
Article 101. Platges adaptades
En les peticions d'ajudes per a l'adaptació de platges, s'acompanyarà la documentació següent:
a) Model de manteniment de tercers degudament emplenat.
b) Acord de la corporació local pel qual s'acorda sol·licitar l'ajuda arreplegada en este títol i aprova el projecte per a dur a terme les actuacions sobre la platja o l'adquisició de l'equipament.
c) Certificat del representant de l'entitat en què conste que l'equipament no ha sigut adquirit en data la publicació de la present ordre, i pressupost detallat de la seua adquisició.
d) Compromís de l'obligació de l'entitat local de disposar d'un equip humà, format per a realitzar les labors d'assistència i manteniment de la platja accessible durant el període estival.
e) Projecte d'obra redactat per tècnic competent.
Secció segona
Tramitació, resolució i recursos
Article 102. Instrucció
L'òrgan competent per a la instrucció de les ajudes establides en este títol és el Servici d'Accessibilitat i Eliminació de Barreres Arquitectòniques.
Article 103. Informe Tècnic
1. L'òrgan instructor demanarà de l'Oficina Tècnica de Projectes i Obres un informe sobre l'adequació dels projectes a la normativa vigent en matèria d'accessibilitat i eliminació de barreres.
2. L'Oficina Tècnica de Projectes i Obres de la Conselleria de Benestar Social evacuarà l'informe sol·licitat en el termini màxim d'un mes des del moment de la petició, sense perjudici del que establix l'article 83 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 104. Proposta de resolució
La proposta de resolució es notificarà als interessats que hagen sigut proposats com a beneficiaris en la fase d'instrucció, a fi que puga formular al·legacions o, si és el cas, renunciar a continuar l'expedient.
En tot cas, la proposta de resolució no crea cap dret a favor del beneficiari proposat enfront de l'administració.
Article 105. Resolució
1. A la vista de l'informe de la Comissió d'Avaluació, l'òrgan instructor elevarà proposta de resolució, d'acord amb el que preceptua l'article 24 de la Llei 38/2003, de 17 de novembre, General de Subvencions, a la Direcció General de Persones amb Discapacitat i Dependència.
2. La resolució de concessió determinarà l'import global de l'obra projectada i el finançament parcial que corresponga tant a la Conselleria de Benestar Social, com a l'entitat subvencionada.
3. L'import de les subvencions concedides no podrà, considerada individualment o en concurrència amb altres subvencions o ajudes de les altres administracions públiques o d'altres ens públics o privats nacionals o internacionals, superar el cost real de l'activitat per a la qual es concedix l'ajuda.
4. La quantitat concedida es veurà afectada per la possible baixa en l'adjudicació de l'obra.
CAPÍTOL II
Obligacions dels beneficiaris, justificació
de les subvencions i procediment de pagament
Article 106. Obligacions dels beneficiaris
1. Són obligacions específiques dels beneficiaris de les ajudes previstes en este títol.
a) Començar les obres en el termini màxim de tres mesos comptats a partir de la notificació de la concessió de l'ajuda, i també la presentació, en l'expressat termini de la documentació següent:
- Contracte d'adjudicació d'obres.
- Programa d'actuació que garantisca l'execució de les obres en l'exercici per al qual es concedix la subvenció.
b) Assumir l'aportació econòmica per la diferència entre l'import de l'ajuda i el cost total de la inversió per a la qual se sol·licita l'ajuda.
L'aportació per la diferència haurà d'acreditar-se en el termini dels 30 dies següents a la notificació de la resolució, per mitjà de certificat de l'acord adoptat per l'òrgan competent de l'entitat pública o privada cofinançadora, comprometent per a l'exercici vigent el crèdit necessari. En cas de despesa plurianual, l'entitat titular haurà d'aportar l'aprovació de l'esmentada despesa plurianual i la seua qualificació com a despesa obligatòria. Si es tractara de persones físiques, formalitzaran este compromís per escrit amb la mateixa finalitat.
c) Mantindre l'adaptació realitzada en adequades condicions per un període mínim de 10 anys.
d) Comunicar a la Direcció General de Persones amb Discapacitat i Dependència l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
Article 107. Execució de les obres
Els costos de les obres i instal·lacions s'adequaran als preus en vigor fixats per l'Institut Valencià de l'Edificació o, si no n'hi ha, per l'organisme que tinga atribuïdes competències en esta matèria.
Respecte als materials i instal·lacions per als que se sol·licita subvenció respondran a qualitats mitjanes segons mercat.
Article 108. Execució de plans específics d'actuació
En el cas d'ajudes a plans específics d'actuació per a l'accessibilitat en els municipis, l'execució s'acreditarà per mitjà de la presentació en format CD-ROM, junt amb una còpia del treball realitzat.
Article 109. Ofertes
Quan l'import de la despesa objecte de l'ajuda supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o l'entrega del bé, d'acord amb el que disposa l'article 31.3 de la Llei 38/2003, de 17 de novembre, General de Subvencions.
L'elecció entre les ofertes presentades haurà d'aportar-se en la justificació de despeses o, si és el cas, en la sol·licitud de subvenció, i es realitzarà d'acord amb criteris d'eficiència i economia, que s'haurà de justificar expressament en una memòria l'elecció quan no recaiga en la proposta econòmica més avantatjosa.
Article 110. Minoració i reintegrament
Sense perjudici dels criteris establits amb caràcter general, seran aplicables els següents:
1. L'incompliment de la data límit de presentació de justificants, i també la falta d'adequació de les obres al que establix l'informe de l'Oficina Tècnica de Projectes i Obres de la Conselleria de Benestar Social, podrà donar lloc al desistiment sense efecte o a la minoració de l'ajuda corresponent a l'exercici en què este es produïsca, amb exigència, si és el cas, del reintegrament de les quantitats indegudament percebudes i l'exigència de l'interés de demora des del moment del pagament de la subvenció.
2. Igualment, podrà exigir-se el reintegrament de l'excés quan la subvenció supere el cost real de l'obra.
Article 111. Justificació per a equipament i plans específics d'actuació
1. Els pagaments s'efectuaran contra presentació de factures expedides en legal forma, sense perjudici del que disposa l'article 35.c) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. En el cas de les entitats locals, l'esmentada documentació serà substituïda per certificat de l'interventor local en què consten les quantitats aplicades a fi de la subvenció amb detall exprés dels diferents conceptes subvencionats, de les unitats i dels imports parcials. Les esmentades quantitats han de trobar-se, almenys, en situació d'obligacions reconegudes, i així haurà de fer-se constar en el certificat.
3. El termini màxim de prestació de la justificació per estes ajudes serà el dia 5 d'octubre de 2009.
Article 112. Justificació d'ajudes per a reforma
1. Els pagaments s'efectuaran contra certificat d'obra expedit per tècnic competent d'acord amb les condicions de finançament establit i de conformitat amb el projecte presentat i la seua corresponent factura. Els esmentats certificats es realitzaran d'acord amb el model oficial arreplegat en esta ordre, i seran aprovats per l'òrgan competent per a la contractació de les obres subvencionades.
2. La Conselleria de Benestar Social només abonarà l'import que corresponga a la part de cofinançament establit en la resolució de concessió sobre les obres efectivament realitzades. Si l'import del total de l'obra fóra inferior al projectat, es disminuirà l'aportació de la Conselleria de Benestar Social en el mateix percentatge. No obstant això, si s'incrementara l'import global de l'obra, no s'incrementarà la part que ha d'abonar la Conselleria de Benestar Social.
3. El termini màxim de justificació de la totalitat de l'ajuda corresponent a l'exercici 2009 finalitzarà, en tot cas, el dia 16 de novembre de 2009.
TÍTOL VI
Ajudes per a finançar projectes d'inversió en equipament,
eforma i construcció de centres d'atenció
a persones amb discapacitat
CAPÍTOL I
Disposicions generals
Article 113. Objecte
L'objecte de les ajudes arreplegades en este títol és el finançament dels projectes d'inversió per a l'equipament, reforma i construcció de centres d'atenció a persones amb algun tipus de discapacitat, de titularitat de les entitats locals i entitats sense ànim de lucre, ubicades al territori de la Comunitat Valenciana.
Article 114. Modalitats
1. Les ajudes previstes en este títol tenen com a finalitat el finançament d'inversions, en les modalitats següents:
a) Adquisició d'equipament
b) Realització d'obres de reforma
c) Realització d'obres de construcció
2. A l'efecte del que disposa este títol, s'equiparen a la modalitat d'adquisició d'equipament les actuacions en què la mà d'obra siga inferior al valor de l'adquisició de l'equipament.
3. S'entendrà per obres de reforma les definides en l'article 106, apartats 3, 4 i 5 de la Llei 30/2007, de 30 d'octubre, de Contractes del Sector Públic.
4. El condicionament d'infraestructures per mitjà de la realització d'obres fixes en immobles, se sotmetrà al règim d'obres de reforma, quan implique eliminació de barreres o millora de l'accessibilitat.
Article 115. Requisits. Ajudes per a equipament
Els sol·licitants d'ajudes per a equipament hauran de complir els requisits següents:
a) En centres que es troben en funcionament, disposaran de l'autorització prevista en el Decret 91/2002, de 20 de maig, del Govern Valencià, i en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, i la resta de normativa d'aplicació.
b) Els centres que no es troben en funcionament i requerisquen de l'equipament per a la seua obertura, i complisquen tots els requisits previstos en la normativa vigent relacionats amb la construcció o reforma del centre, hauran d'haver sol·licitat i tindre en tramitació l'autorització i disposar de l'informe favorablement de l'Oficina Tècnica de Projectes i Obres de la Conselleria de Benestar Social. En este supòsit, la memòria justificativa de la necessitat, s'ajustarà al que disposa la normativa vigent en matèria d'equipament de centres d'atenció a persones amb discapacitat.
Article 116. Exclusions
Queden expressament exclosos d'estes ajudes els conceptes següents:
1. Equipaments i obres de centres d'atenció a persones amb discapacitat ja subvencionats en exercicis anteriors pel mateix concepte.
2. Equipaments adquirits i obres acabades amb anterioritat a l'1 de gener de 2009.
3. Equipaments per a obres en curs d'execució, excepte aquelles que estiga prevista la seua finalització amb anterioritat al 30 de juny de l'any 2009.
Article 117. Sol·licitants
Podran sol·licitar ajudes per a projectes d'inversió de centres d'atenció a persones amb discapacitat, les entitats locals o entitats d'iniciativa social sense ànim de lucre, titulars dels centres, que es troben inscrites en el Registre de Titulars d'Acció Social, Entitats i Centres de la Conselleria de Benestar Social, per a actuacions a realitzar en l'àmbit territorial de la Comunitat Valenciana.
Article 118. Sol·licitud
La sol·licitud es presentarà d'acord amb el model que figura en l'annex V, firmada pel titular o representant de l'entitat de servicis socials, a la qual s'adjuntarà la documentació que s'assenyala per a cada tipus de modalitat.
Article 119. Documentació. Ajudes per a equipament
A la sol·licitud d'ajudes per a equipament s'acompanyarà la documentació següent:
a) Pressupost detallat de tres proveïdors o empreses subministradores de l'equipament que es pretén adquirir, amb memòria justificativa de la necessitat.
b) Certificat de finalització d'obres o document en què s'especifique el termini previst de la seua finalització, a les quals vaja destinat l'equipament.
c) Ajudes sol·licitades a altres organismes, públics o privats, amb especificació d'estes i la quantia atorgada en cas de concessió.
Article 120. Documentació. Ajudes per a la reforma i construcció
A la sol·licitud d'ajudes per a la reforma i construcció, s'acompanyarà la documentació següent:
a) Projecte tècnic complet, amb tota la documentació prevista en les normes vigents de caràcter legal o reglamentari, que serà sotmés a informe de conformitat per l'Oficina Tècnica de Projectes i Obres de la Conselleria de Benestar Social.
Únicament quan es tracte d'obres de reparació o de conservació, que no afecten elements estructurals, podrà aportar-se com a documentació una memòria valorada o pressupost d'obra desglossat per conceptes, acompanyat de la justificació de la necessitat l'obra i de la partida o partides de l'obra que es consideren prioritàries.
b) Certificat del representant de l'entitat que les obres per a les quals es demana la subvenció no estan finalitzades amb anterioritat a l'1 de gener de 2009.
c) Certificat del representant de l'entitat en què conste:
1. Pressupost de contractació. En el cas que l'import de la despesa subvencionable per execució d'obres supere la quantia de 30.000 euros, el beneficiari haurà de sol·licitar com a mínim tres ofertes, llevat que la despesa s'haguera realitzat amb anterioritat a la sol·licitud de la subvenció.
2. Ajudes sol·licitades a altres organismes, públics o privats, amb especificació d'estes i la quantia atorgada en cas de concessió.
3. Programa d'actuació del desenvolupament de les obres i la durada prevista, amb descripció de terminis mensuals i el desglossament pressupostari d'acord amb estos.
d) En el cas que les obres ja estiguen adjudicades o iniciades:
1. Contracte d'obres.
2. Programa d'actuació, conseqüència de l'adjudicació d'obres, amb indicació expressa de les dates previstes d'inici i finalització de les obres i del grau d'execució i imports a què ascendirà l'execució de l'obra en cada un dels exercicis per als que se sol·licita la subvenció.
CAPÍTOL II
Procediment
Article 121. Criteris de valoració per a l'adquisició d'equipaments
La concessió d'ajudes per a l'adquisició d'equipament, s'efectuarà d'acord amb els criteris següents:
1. Equipaments de centres que es preveja la seua finalització amb anterioritat al 30 de juny de 2009, i que este es necessite per a la seua obertura.
2. Equipaments de centres en funcionament, per a la seua adaptació al compliment de la normativa vigent.
Article 122. Criteris de valoració per a la realització d'obres de reforma
La concessió d'ajudes per a la realització d'obres de reforma s'efectuarà d'acord amb els criteris següents:
1. Equipaments i reformes de centres en funcionament per a la seua adaptació al compliment de la normativa vigent.
2. Els projectes de reforma que s'adeqüen a les necessitats existents en funció de la demanda i d'altres possibles recursos en la zona.
Article 123. Criteris de valoració per a la realització d'obres de construcció
La concessió d'ajudes per a la realització d'obres de construcció s'efectuarà d'acord amb els criteris següents:
1. Projectes d'obres de construcció de centres que disposen del preceptiu informe favorable de l'Oficina Tècnica de la Conselleria de Benestar Social, amb anterioritat a la data de terminació del termini de sol·licituds, en el cas d'obres noves.
2. Construcció d'edificis que substituïsquen a centres existents d'atenció especialitzada a discapacitats que no reunisquen condicions per a la seua autorització, i la seua estructura i situació no aconselle dur a terme reformes en estos.
Article 124. Prioritat
En tots els supòsits previstos en este títol es donarà prioritat a les sol·licituds en què siga major el percentatge de finançament del sol·licitant en relació amb el cost total de l'equipament, reforma o construcció per al qual se sol·licita l'ajuda. En la resolució de concessió s'establirà la quantia i la seua expressió percentual que han de finançar la Conselleria de Benestar Social i l'entitat sol·licitant.
Article 125. Quantificació del cost d'obres i instal·lacions
La quantificació de les ajudes es realitzarà atenent als costos de les obres i instal·lacions, que s'adequaran als preus en vigor fixats per l'Institut Valencià de l'Edificació o, si no n'hi ha, per l'organisme que tinga atribuïdes competències en esta matèria. Respecte als materials i instal·lacions per als que se sol·licita subvenció respondran a qualitats mitjanes segons mercat.
Article 126. Obligacions dels beneficiaris. Ajuda equipament
Els beneficiaris de les ajudes d'equipament estan obligats de forma específica a:
a) Que el centre no varie la seua destinació en un període mínim de 10 anys.
b) Disposar de la preceptiva autorització de funcionament del centre.
c) Comunicar a l'òrgan concedent la sol·licitud i, si és el cas, la percepció d'altres ajudes amb la mateixa finalitat atorgades per altres administracions o ens públics o privats, tant nacionals com internacionals.
Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
d) Sotmetre's a les actuacions de control financer que corresponguen a la Intervenció General i, si és el cas, als òrgans competents de la Unió Europea, en relació amb la subvenció.
Article 127. Obligacions dels beneficiaris. Ajudes per a reforma i construcció
Els beneficiaris de les ajudes per a reforma i construcció, estan obligats, de forma específica a:
a) Que el Centre no varie la seua destinació en un període mínim de 10 anys, des de la finalització de les obres.
b) Assumir l'aportació econòmica per la diferència entre l'import de la concessió i el cost total de la inversió per a la qual se sol·licita la subvenció, de manera que es garantisca l'execució de l'obra i les variacions pressupostàries, si s'originen, en la seua execució.
L'esmentada aportació haurà d'acreditar-se en el termini de 30 dies següents a la notificació de la resolució, per mitjà d'un certificat de l'acord adoptat per l'òrgan competent de l'entitat pública o privada, cofinançadora, en el qual es comprometa per a l'exercici vigent el crèdit necessari.
c) Començar les obres en el termini màxim de tres mesos comptats a partir de la notificació de la concessió de l'ajuda i, dins d'este termini, haurà de presentar-se el contracte d'obra, i també el programa d'actuació, conseqüència de l'esmentat contracte, que garantisca l'execució de les obres en l'exercici o exercicis per als quals es concedix la subvenció.
L'esmentat programa d'actuació haurà de contindre indicació expressa de les dates previstes d'inici i finalització de les obres i del grau d'execució i imports a què ascendirà l'execució de l'obra en cada un dels exercicis per als quals es concedix la subvenció, tenint en compte el termini màxim de justificació assenyalat en la present ordre.
d) Que el centre obtinga l'autorització de funcionament definitiu abans del termini d'un any des de la finalització de l'obra, d'acord amb el que s'ha assenyalat en la disposició transitòria primera de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.
Es podrà deixar sense efecte la subvenció concedida, amb reintegrament de les quantitats percebudes i l'exigència dels interessos de mora des del moment del pagament de la subvenció, als centres que transcorregut l'esmentat termini no disposen l'esmentada autorització, per causa imputable a ells, o entren en funcionament sense haver obtingut la preceptiva autorització.
e) Comunicar a l'òrgan concedent la sol·licitud i, si és el cas, la percepció d'altres ajudes amb el mateix objecte o finalitat atorgades per altres administracions o ens públics o privats, tant nacionals com internacionals.
Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
f) Sotmetre's a les actuacions de control financer que corresponguen a la Intervenció General i, si és el cas, als òrgans competents de la Unió Europea, en relació amb la subvenció.
Article 128. Modificació de la concessió
La quantitat concedida en concepte de reforma i construcció es veurà reduïda, proporcionalment, d'acord amb la baixa en l'adjudicació de l'obra.
CAPÍTOL III
Pagament i justificació de les ajudes
Article 129. Pagament i la justificació
1. El termini màxim de justificació de les ajudes arreplegades en este títol serà el 15 de novembre de cada exercici econòmic en curs.
L'incompliment d'este requisit podrà donar lloc al desistiment sense efectes o a la minoració de l'ajuda corresponent a l'exercici en què este es produïsca, amb exigència, si és el cas, del reintegrament de les quantitats indegudament percebudes i l'exigència de l'interés de demora des del moment del pagament de la subvenció.
Igualment, si la subvenció superara el cost real de l'obra, o si com a conseqüència de la disminució del cost global de l'obra projectada, s'haguera abonat un import superior al percentatge de participació de l'administració, també procedirà el reintegrament de l'excés obtingut.
2. Excepcionalment, la Direcció General de Persones amb Discapacitat i Dependència, podrà admetre documentació presentada fora del termini establit, quan el retard obeïsca a causes degudament justificades en l'expedient no imputables al beneficiari de la subvenció.
Article 130. Pagament d'ajudes per a equipament
Sense perjudici del que disposa l'article anterior, els pagaments de les ajudes per a equipament s'efectuaran contra presentació de factures acreditatives de la despesa realitzada, junt amb les còpies d'estes. Les esmentades còpies seran confrontades en el registre d'entrada on es presente l'escrit de sol·licitud de pagament, tornant-se la factura original al beneficiari.
Les corporacions locals podran substituir l'esmentada documentació per certificat expedit per l'interventor local en què consten les quantitats aplicades a fi de la subvenció, amb detall exprés dels diferents conceptes subvencionats, unitats i imports parcials. Les esmentades quantitats han de trobar-se almenys en situació d'obligacions reconegudes i així ha de fer-se constar en el certificat.
Article 131. Pagament d'ajudes per a obres de reforma i construcció
1. Sense perjudici del que s'ha disposat amb caràcter general en este capítol, els pagaments d'ajudes per a obres de reforma i construcció s'efectuaran contra el certificat d'obra expedit per un tècnic competent, acompanyat de les corresponents factures, d'acord amb les condicions de finançament establit i de conformitat amb el projecte presentat. Els esmentats certificats es presentaran per triplicat d'acord amb el model oficial i hauran d'estar aprovats per l'òrgan competent per a la contractació de les obres subvencionades.
2. La Conselleria de Benestar Social només abonarà l'import que corresponga al percentatge de cofinançament arreplegat en la resolució de concessió sobre les obres efectivament realitzades, sense que l'augment de l'import global de l'obra supose el del percentatge a abonar a la Conselleria. No obstant això, la disminució de l'import global de l'obra disminuirà en la mateixa proporció l'aportació de la Conselleria.
Article 132. Desistiment sense efecte, minoració i reintegrament
Per a l'exercici de les facultats de minoració o desistiment sense efecte de les corresponents subvencions, caldrà ajustar-se al que disposa la corresponent resolució per la qual es deleguen competències en matèria de contractació administrativa i gestió economicopressupostària.
DISPOSICIONS ADDICIONALS
Primera. Finançament
Les línies de subvenció destinades a finançar les ajudes previstes en esta ordre són les que s'indiquen a continuació a càrrec dels capítols IV i VII del programa pressupostari 313.40, Integració Social del Discapacitat:
Denominació: Servicis Socials Especialitzats per a Persones Discapacitades
Línia de subvenció: T0676/000/09 (capítol IV)
Consignació pressupostària: 37.985.375,81 euros
Procedència i quantia dels fons:
Propis no condicionats: 17.708.144,81 euros
Propis condicionats: 404.140,00 euros
Externa: Àrea de Treball i Servicis Socials 404.140,00 euros
Denominació: Ajudes de Desenvolupament Personal
Línia de subvenció: T1330/000/09 (capítol IV)
Consignació pressupostària: 261.131,02 euros
Procedència i quantia dels fons:
Propis no condicionats: 261.131,02 euros
Denominació: Servicis Socials Especialitzats Malalts Mentals
Línia de subvenció: T2190/000/09 (capítol IV)
Consignació pressupostària: 6.368.711,00 euros
Procedència i quantia dels fons:
Propis no condicionats: 6.201.711,00 euros
Propis condicionats: 83.500,00 euros
Externa: Àrea de Treball i Servicis Socials: 83.500,00 euros
Denominació: PEI Atenció institucionalitzada malalts mentals
Línia de subvenció: T2735/000/09 (capítol IV)
Consignació pressupostària: 3.775.266,22 euros
Procedència i quantia dels fons:
Propis no condicionats: 1.434.426,22 euros
Propis condicionats: 1.170.420,00 euros
Externa: Àrea de Treball i Servicis Socials 1.170.420,00 euros
Denominació: PEI Atenció Institucionalitzada Persones amb Discapacitat
Línia de subvenció: T3065/000/09 (capítol IV)
Consignació pressupostària: 1.921.057,80 euros
Procedència i quantia dels fons:
Propis no condicionats: 374.757,80 euros
Propis condicionats: 773.150,00 euros
Externa: Àrea de Treball i Servicis Socials 773.150,00 euros
Denominació: Programes per a Persones amb Discapacitat
Línia de subvenció: T7145/000/09 (capítol IV)
Consignació pressupostària: 2.399.757,98 euros
Procedència i quantia dels fons:
Propis no condicionats: 2.191.497,98 euros
Propis condicionats: 104.130,00 euros
Externa: Àrea de Treball i Servicis Socials 104.130,00 euros
Denominació: Millora Condicions Accessibilitat al Medi Físic
Línia de subvenció: T0229/000/09 (capítol VII)
Consignació pressupostària: 782.992,24 euros
Procedència i quantia dels fons:
Propis no condicionats: 782.992,24 euros
Denominació: Ajudes per a Projectes d'Inversió
Línia de subvenció: T3106/000/09 (capítol VII)
Consignació pressupostària: 2.568.347,96 euros
Procedència i quantia dels fons:
Propis no condicionats: 2.568.347,96 euros
Segona. Normes pressupostàries
Els aspectes regulats en la present ordre s'aplicaran sense perjudici de totes les normes que regixen el règim jurídic de l'administració de la Generalitat i les seues entitats autònomes, especialment en matèria pressupostària.
Tercera. Notificació a la Comissió Europea
La convocatòria de les ajudes públiques previstes en la present ordre està exclosa del règim de notificació a la Comissió Europea, per raó dels beneficiaris i el seu caràcter social, d'acord amb l'article 87.1 del Tractat de la Comunitat Europea.
Quarta. Publicació de subvencions
Les subvencions atorgades a entitats per al manteniment de centres d'atenció a persones amb discapacitat i per al desenvolupament de programes de servicis socials que tinguen un import superior a 3.000 euros seran publicades en el Diari Oficial de la Comunitat Valenciana mitjançant una resolució del titular de la Direcció General de Persones amb Discapacitat i Dependència, per delegació del conseller de Benestar Social, i s'indicarà el beneficiari, la quantitat concedida, la finalitat de la subvenció i el crèdit pressupostari a què s'han imputat.
Al final de l'exercici es donarà publicitat de les subvencions concedides a les esmentades entitats, siga l'import que siga, per mitjà de la seua exposició als taulers d'anuncis de les direccions territorials de Benestar Social.
Cinquena. Documentació
Quan l'especialitat de l'objecte o de les obligacions que es regulen així ho exigisca, les subvencions regulades en la present ordre podran articular-se per mitjà de document administratiu subscrit per ambdós parts on consten els drets i les seues obligacions i l'objecte de la subvenció, amb detall de les actuacions que s'han de subvencionar, tot això amb independència de la resolució administrativa d'atorgament de la subvenció, que en tot cas haurà de produir-se.
Sisena. Dret supletori
En tot el que no es regule en esta ordre caldrà ajustar-se al que disposen els preceptes declarats bàsics de la Llei 38/2003, de 17 de novembre, General de Subvencions, en el text refós de la Llei d'Hisenda Pública de la Generalitat Valenciana i la resta de normes d'aplicació.
DISPOSICIONS FINALS
Primera. Autorització de desenvolupament
S'autoritza el director general de Persones amb Discapacitat i Dependència perquè dicte totes les instruccions que siguen necessàries en el desenvolupament de la present ordre.
Segona. Entrada en vigor
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera. Publicitat
En els locals objecte de reforma haurà d'exposar-se en lloc visible una placa identificativa que especifique que l'adaptació ha sigut subvencionada per la Generalitat, sempre que l'ajuda siga superior al 50 per cent del cost.
Quarta. Recursos
Contra la present convocatòria i bases reguladores de concessió d'ajudes es podrà interposar potestativament recurs de reposició davant del mateix òrgan que l'ha dictada en el termini d'un mes, comptat des de l'endemà de la seua publicació, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació de conformitat amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjudici que es puga interposar qualsevol altre que s'estime pertinent.
València, 27 de febrer de 2009
El conseller de Benestar Social i vicepresident tercer del Consell,
JUAN GABRIEL COTINO FERRER